Ńdɔ fɔ́ɔ́ Naboth, mǎn Ízrêl a ngábə́ bələ́ áfūb wân, babi ai ndá ǹkúkúmá yā Samária, dzwé nâ Akhab. 2Ńdɔ Akhab a ngádzó ai Naboth nâ: “Váá ma afúb wɔ̂n dóe mə́ bɔ ai dɔ́ ngádan bilé amú á nə ma á mgbâg ndá: mayi wa və́ áfūb wɔ̂n afə́ á lodo édí; eyɔŋ ziŋ á kig mə və́ə́ wa mɔní ngə́ nálā ngɔ wǎdiŋ.” 3Naboth nyé ai Akhab naa: “Sɔŋ hə anə́ Ńtondôbə a tálá mā ! mǎngākǎb kig élíg bətará nə́ mavə́ wā.” 4Ńdɔ Akhab a ngányî á ndá dzīé, olún á ńnə́m á túd, a dzə́mə̄ kám, ású ébúg Naboth yǎ Izrêl a ngádzó ai nyé dzī nâ: “Mǎyǐ kig wa və́ élīg bətará.” Ńdɔ a ngákə bómbō á sí, a lúmú ásū á ḿfim, a təbə bidí. 5Ńdɔ ǹgál wōé, Yézabel, ǎ zu kwí á ngābə́, nyé ai nyé nâ: “Dzé wāwóg ólún ai dzɔ́, nə́ watəb bidí ? » 6Akhab nyé ai nyé nâ: « Mə dzó ai Naboth, mǎn Izrêl, nâ: váá ma afúb wɔ̂n dóe mə́ kus; eyɔŋ zǐŋ kig, mə́ və wa afə́, ngə́ wadiŋ, ńdɔ ǎ kād mā nâ: « Mǎyǐ kig wa və́ áfúb dáma.» 7Miníngá wōé Yézabel nyé ai nyé naa: “ Sə wǎ ó nə̄ ńkúkúmá wádzóe Ísraɛ̂l a ? Kódógō hḿ á sí, ó di, ó tɔ́bɔ́ á myə̄ə̄ŋ; mazu wa və́ áfúb wɔ̂n Naboth dílī. » 8Nâ, ńdɔ̄ á mīníngá á ngátil kálara á dzwé ńnóm Akhab, a sáná fə ai okéné wóé; a nɔŋɔ́ é kálara nyɔ́ a lómó bənyiá bodo mvíe ai mim̀faŋ mí bǒd yā mí nyiŋi ai Naboth. 9A ngátil á kálara tě naa: “kəán myǎyédan eki bídí, mǐ tóe, 10Naboth á sí, á zāaŋ bənyiá bodo mvíē yā ńnam. Tə́légán nyé bod bə́ mvol bə́bɛ̄ ósú, bə́ bug nyé mə̄dzó naa: a ngákpə́le Zambá ai ǹkúkúmá; mǐ kwi ai nyé á ńsəŋ, mǐ lum nyé ngɔg, á wu.» 11Ńdɔ̄ á bənyiá bodo mvíe[1] ai mim̀faŋ mí bǒd yā dzāl, á mí nyiŋi ai Naboth mí ngábɔ anə́ Yézabel a ngábéndé bɔ́ ai ḿból á ngātil bɔ́ á kálara. 12Bə́ mān yédān éki bídí, bə́ tóé Naboth ai miǹtómbā yā dzāl vóm m̀bɔ́g,